Dauguma klausimų, susijusių su prieiga prie RPI per OĮG interneto svetaines, bus iš esmės išspręsti nustačius CEN / ISO standartus, kuriais nustatomas standartizuotas per OĮG interneto svetaines teikiamos RPI formatas. Išimtys taikomos prieigai prie informacijos, susijusios su masiniais duomenimis apie dalis, nustatytas pagal transporto priemonės identifikacinį numerį (VIN), ir nuotolinei diagnostinei pagalbai.

Šiuo tikslu OĮG pagal ES teisės aktus privalo užtikrinti, kad NO galėtų nesunkiai, be apribojimų ir standartizuotai susipažinti su transporto priemonių RPI.

Kad NO konkuruotų transporto priemonių remonto rinkoje, jie turi turėti prieigą prie RPI. Prieiga prie RPI reikalinga norint atlikti įvairiausias operacijas, susijusias su automobilio priežiūra per jo gyvavimo laiką, įskaitant gedimų diagnostiką, remonto paslaugas ir atsarginių dalių nustatymą.

RPI tyrime Komisijai pateikiami esminiai, tikslūs ir patikimi duomenys, kurie yra būtini, kad Komisija galėtų įvykdyti savo ataskaitų teikimo prievolę. Tyrimas buvo rengiamas glaudžiai bendradarbiaujant su Komisijos tarnybomis ir pagal jos konkursų technines sąlygas. Be to, jis buvo keletą kartų pristatytas suinteresuotiesiems subjektams ir valstybėms narėms – Technikos komitete (motorinės transporto priemonės) ir Motorinių transporto priemonių darbo grupėje ir susaukė bendro dalyvių palaikymo.

2011 m. labai mažai Euro 5 ir Euro 6 transporto priemonių buvo aptarnaujama nepriklausomose dirbtuvėse (daugumai jų dar buvo taikoma garantija). Be to, nebuvo atliktas objektyvus prieigos prie transporto priemonių RPI sistemos veikimo vertinimas ir nebuvo prieinami jos techniniai duomenys. Todėl prireikė atlikti išsamią sistemos veikimo peržiūrą, o jos rezultatais buvo galima pasinaudoti rengiant šią ataskaitą.

Dauguma remontininkų yra MVĮ, o vis sudėtingėjančių šiuolaikinių transporto priemonių remontui būtinos investicijos į priemones ir mokymus (atsižvelgiant į sparčiai įvairėjančius produktus ir vartotojų transporto priemonių individualų pritaikymą). Todėl jiems ekonomiškai nepagrįsta ir pernelyg sudėtinga (kiekvienas OĮG turi savo interneto svetainę ir IT sistemą) atskirai pirkti transporto priemonės RPI iš kiekvieno atskiro OĮG. Todėl nepriklausomi remontininkai paprastai gauna transporto priemonės RPI per kitus tiekėjus trečiuosius asmenis (jie plačiai apibrėžiami kaip nepriklausomi operatoriai), įskaitant:

Dėl to didėja bendrosios išlaidos (maždaug 10–15 proc.), nes papildomai kainuoja logistika ir administravimas, ir galiausiai vartotojams už dalis gali tekti mokėti daugiau. Be to, manoma, kad sudėtingėjant transporto priemonėms šis klausimas iškils vis dažniau.

Standartizavus administracines nuostatas, kuriomis reglamentuojami NO skundai TPI dėl OĮG įsipareigojimų suteikti prieigą prie RPI pažeidimo, būtų lengviau spręsti atsitiktinius arba nesisteminius klausimus. Be to, turėtų paaiškėti, kaip TPI reikėtų nagrinėti keliose valstybėse narėse paduotus skundus.

Įgyvendinant RPI reglamentus įgyta patirtis rodo, kad NO reikalingos informacijos pobūdis ne visada atitinka įgaliotųjų platintojų turimos informacijos pobūdį. Kai kuriems NO, palyginus su įgaliotaisiais platintojais, reikalinga kitokio pobūdžio ar formato informacija, kad jie galėtų suteikti skirtingas vartotojams reikalingas paslaugas. Todėl būtų galima svarstyti galimybę taisyti šį principą siekiant jį sureguliuoti arba surasti tinkamesnį lyginamąjį kriterijų, kuriuo remiantis būtų vertinama, kaip laikomasi Euro 5 ir Euro 6 reglamento 6 straipsnyje gamintojams nustatytų prievolių.

Be to, tyrime daroma išvada, kad aplinkos kokybės pagerėjimą sunku kiekybiškai apskaičiuoti dėl nepriklausomų duomenų trūkumo, o tikrasis poveikis paaiškės tik po kelerių metų.

Komisija pripažįsta, kad šis klausimas yra labai kontraversiškas. Kaip paaiškinta 3.2 skirsnyje, šiuo metu bylinėjamasi dėl to, kad OĮG ir NO skirtingai aiškina Komisijos reglamento (EB) Nr. 692/2008 XIV priedo 2.1 punkto 2, 3 ir 4 papunkčių reikalavimus.

Prieigą prie informacijos apie transporto priemonių dalių duomenis, nustatomus pagal VIN, NO laiko labai svarbia dabartiniam jų verslo modeliui. Taip jiems turėtų būti lengviau valdyti logistiką bei atsargas ir užtikrinti, kad būtų prieinamos tinkamos dalys ir kad jos būtų pristatomos laiku, gaunant minimalų pelną. Šiuo klausimu didžiausias NO iššūkis yra būtinybė mechaniškai skenuoti duomenis.

Į 2 skirsnyje nurodytą naująjį standartų rinkinį ISO 18541 dėl prieigos prie RPI neįeina bendras struktūrizuotas keitimosi duomenimis apie transporto priemonių dalis, kurias galima pakeisti atsarginėmis dalimis, nustatomomis pagal VIN, procesas. Todėl ateityje peržiūrint RPI reglamentus į juos būtų galima įtraukti bendrą struktūrizuotą keitimosi šiais duomenimis procesą.

Šis bendras struktūrizuotas procesas turėtų atspindėti ir transporto priemonių gamintojų, ir NO interesus, be to, reikėtų išanalizuoti tokius sprendimus kaip atvirųjų duomenų formatas. Šie reikalavimai nebūtinai turi būti tokie išsamūs kaip esami prieigos prie transporto priemonių RPI interneto svetainių CEN / ISO standartai (pagal naudojimo atvejus).

5.5.Leidžiančių nukrypti nuostatų arba alternatyvių priemonių teikti smulkiųjų gamintojų, nišinių ir specialiosios paskirties transporto priemonių RPI nustatymas

Remiantis RPI tyrimu, NO paprastai mažiausiai naudojasi smulkiųjų ir nišinių transporto priemonių gamintojų interneto svetainėmis. Dėl šios priežasties ir dėl labai mažos automobilių rinkos dalies kai kurie iš šių gamintojų mano, kad esami RPI reglamentai yra neproporcingi jų veiklos dydžiui. Be to, naujiesiems prieigos prie transporto priemonių RPI CEN / ISO standartams ar kitiems procesams, kaip antai SSRPI schemai įdiegti reikės papildomų investicijų.

Euro 5 ir Euro 6 reglamento 6 straipsnyje nėra jokių nuostatų, kuriomis smulkiesiems ar nišinių transporto priemonių gamintojams būtų leidžiama nukrypti nuo gamintojams nustatytų įpareigojimų. TPI pažymėjo, kad šis klausimas kelia rūpestį. Tokiems gamintojams skirtas leidžiančias nukrypti nuostatas būtų galima svarstyti ateityje keičiant RPI reglamentus ir derinant juos su nuostatomis dėl kitų kategorijų transporto priemonių, pavyzdžiui, žemės ūkio ir miško transporto priemonių, dviračių ar triračių bei keturračių transporto priemonių RPI.

5.6.Pritaikymas prie technikos pažangos

Nagrinėjant prieigos prie transporto priemonių RPI sistemos poveikį konkurencijai, RPI tyrimo 5.5 skirsnyje glaustai apžvelgiami iškylantys klausimai, iš kurių svarbiausias yra telematika.

RPI tyrime daroma išvada, kad apskritai į transporto priemonių RPI galėtų įeiti bent tam tikra belaidėmis priemonėmis perduodama informacija. Tačiau, siekiant užtikrinti sąžiningą prieigą prie informacijos, reikės papildomai tikslinti apibrėžtis ir keitimosi duomenimis būdus, kuriuos reikės įtraukti į RPI reglamentus.

Kadangi transporto priemonių prijungiamumas vis gerėja, automobilių pramonės žemėlapis keičiasi. Duomenis, kuriuos anksčiau buvo galima gauti tik per fizinę jungtį transporto priemonėje, dabar vis dažniau galima gauti nuotoliniu būdu. Dėl to bus galima suteikti prieigą prie tikruoju laiku grindžiamos informacijos, atlikti nuotolinę diagnostiką ir daryti prognozes, taip pat teikti daugelį kitų paslaugų (pvz., naudojimu grindžiamą draudimą, pagalbos paslaugas, buvimo vieta grindžiamas paslaugas, išmanųjį elektrinių transporto priemonių įkrovimą, dalijimąsi automobiliais, eismo valdymą ir kt.).

Be to, transporto priemones bus galima sujungti su infrastruktūra ir kitomis transporto priemonėmis, o vairavimas bus grindžiamas bendradarbiavimu ir iš esmės automatizuotas. Dėl to transporto priemonės taps techniškai sudėtingesnės, todėl reikės laikytis suderinto požiūrio, kuris turėtų būti atspindėtas specifikacijose ir standartuose, kaip nustatyta Direktyvos 2010/40/ES (toliau – ITS direktyva) 6 ir 8 straipsniuose.

Atsižvelgiant į šiuos iššūkius, susirūpinta, kad NO gali likti neįtraukti į šį naują verslo modelį ir (arba) su jais konkuruojantys OĮG gali stebėti jų veiklą. Europos teisės aktai bus labai svarbūs siekiant užtikrinti, kad būtų tenkinamos tam tikros esminės sąlygos, visų pirma nustatytos C-ITS platforma:

išankstinis duomenų subjekto (transporto priemonės vairuotojo arba savininko) sutikimas;

sąžininga ir neiškreipta konkurencija;

duomenų privatumas ir duomenų apsauga;

apsaugota prieiga ir atsakomybė;

duomenų ekonomija.

Šios sąlygos turėtų būti įvykdytos, kartu atsižvelgiant į OĮG poreikį apsaugoti galimą jų intelektinę nuosavybę. Tai OĮGkelia didžiausią susirūpinimą, nes jiems nuosavybės teise priklausanti informacija nepatenka į prieigos prie transporto priemonių RPI teisės aktų taikymo sritį.

Neseniai priėmus „eCall“ tipo patvirtinimo reglamentą, dėmesys nukrypo į poreikį nustatyti atviros ir neiškreiptos konkurencijos sąlygas naudojant transporto priemonėse esančius duomenis. Reglamento 12 straipsnyje Europos Parlamentas ir Taryba paprašė Komisijos įvertinti, ar reikia sąveikios, standartizuotos, saugios ir atviros prieigos platformos.